सन् २०२५ को बोन्डाई समुद्री तट गोलीकाण्ड

सन् २०२५ को बोन्डाई समुद्री तट गोलीकाण्ड () हनुका पर्व मनाउन भेला भएका मानिसहरूमाथि गरिएको एक आतङ्ककारी हमलाको एक घटना थियो। यो घटना सन् २०२५ डिसेम्बर १४ का दिन अस्ट्रेलियाको सिड्नी सहरमा अवस्थित आर्चर पार्क नजिक पर्ने बोन्डाई समुद्री तटमा घटेको थियो जहाँ हजार जनाको सहभागिता रहेको समूहमाथि ठूलो परिमाणमा गोली चलाई गरिएको थियो।
यस घटनामा दुई जना बन्दुकधारी आतङ्कवादीहरूले भीडमा अन्धाधुन्ध गोली चलाउँदा एक बालकसहित १५ सर्वसाधारणहरूको मृत्यु भएको थियो। प्रहरीले र अस्ट्रेलियाली गुप्तचर आयोगहरूले यसलाई इस्लामी राज्यसँग सम्बन्धित आतङ्कवादी घटना भनि घोषणा गरेको थियो। थुप्रै विश्व नेता, समाचार माध्यम र अस्ट्रेलियाली अधिकारीहरूले यस गोलीकाण्डलाई यहुदी-विरोधी भावनाबाट प्रेरित भएको बताएका थिए।

घटना लगत्तै न्यु साउथ वेल्स प्रहरी बलले एक आक्रमणकारीलाई घटनास्थलमै गोली हानी हत्या गरी अर्का आरोपित हतियारधारीलाई गम्भीर घाइते अवस्थामा नियन्त्रणमा लिएको थियो। प्रहरीले जनाए अनुसार दुवै संदिग्ध बुबा र छोरा थिए। यस घटनामा कम्तीमा दुई प्रहरी अधिकारीसहित ४० जना घाइते भए भने उनीहरूलाई विभिन्न अस्पतालमा लगिएको थियो। प्रहरीले आक्रमणकारीहरू मध्ये एकको कारमा रहेको शङ्कास्पद, घरमै बनाइएको बम फेला पारी निष्क्रिय पारेको थियो। अस्ट्रेलियाली प्रधानमन्त्री एन्टोनी अल्बानेजले बताए अनुसार, यो हमला हनुका पर्वको पहिलो दिन यहुदी समुदायमाथि विचारपूर्वक गरिएको एक साङ्घातिक आक्रमण थियो। यो गोलीकाण्ड अस्ट्रेलियाली इतिहासको सबैभन्दा घातक आतङ्कवादी घटना मध्ये एक थियो भने यो घटनम आधुनिक इतिहासमा, सन् १९९६ को पोर्ट आर्थर नरसंहारपछि दोस्रो सबैभन्दा बढी हताहत भएको सामूहिक गोलीकाण्ड थियो जसले देशमा विश्वकै कडा हतियार कानून लागू गराएको थियो।

 सन्दर्भ सामग्रीहरू 

 बाह्य कडीहरू